b'\n_START_ARTICLE_\nBioniikka\n_START_PARAGRAPH_\nBioniikka (my\xc3\xb6s biomimetiikka, bioinspiraatio ja biognosis; sivuaa my\xc3\xb6s bionisen luovuussuunnittelun k\xc3\xa4sitett\xc3\xa4) on biologisten menetelmien ja luonnossa esiintyvien j\xc3\xa4rjestelmien soveltamista tekniikan tutkimukseen ja kehitt\xc3\xa4miseen. Sanan bioninen keksi Jack E. Steele vuonna 1958. Sen alkuper\xc3\xa4 saattaa olla kreikankielinen sana \xce\xb2\xce\xaf\xce\xbf\xce\xbd, b\xc3\xadon, joka tarkoittaa el\xc3\xa4m\xc3\xa4n yksikk\xc3\xb6\xc3\xa4, yhdistettyn\xc3\xa4 p\xc3\xa4\xc3\xa4tteeseen -ic, joka viittaa \'kaltaisuuteen\', tarkoittaen siis \'el\xc3\xa4m\xc3\xa4n kaltaista\'. Joidenkin sanakirjojen mukaan sana kuidenkin muodostuu biologian ja electroniikan yhdistelm\xc3\xa4st\xc3\xa4._NEWLINE_Bionisen teknologian kannattajien mukaan el\xc3\xa4m\xc3\xa4nmuotojen ja tuotantotekniikoiden v\xc3\xa4linen teknologiansiirto on tarkoituksenmukaista, sill\xc3\xa4 evolutiivinen paine saa el\xc3\xa4vi\xc3\xa4 organismeja, sek\xc3\xa4 faunaa ett\xc3\xa4 floraa, optimoitumaan ja tehostumaan. Klassinen esimerkki siit\xc3\xa4 on vett\xc3\xa4- ja likaahylkiv\xc3\xa4n maalin keksiminen lootuskukkaa tutkimalla. T\xc3\xa4ll\xc3\xb6in huomattiin, ett\xc3\xa4 kasvin pinta hylkii k\xc3\xa4yt\xc3\xa4nn\xc3\xb6ss\xc3\xa4 kaikkea. T\xc3\xa4t\xc3\xa4 ilmi\xc3\xb6t\xc3\xa4 kutsutaan nimell\xc3\xa4 lootusefekti._NEWLINE_K\xc3\xa4sitett\xc3\xa4 "biomimetiikka" k\xc3\xa4ytet\xc3\xa4\xc3\xa4n, kun on tarkoitus viitata kemiallisiin reaktioihin. Biomimeettinen kemia viittaa reaktioihin, jotka luonnossa esiintyess\xc3\xa4\xc3\xa4n sis\xc3\xa4lt\xc3\xa4v\xc3\xa4t biologisia makromolekyylej\xc3\xa4 (esimerkiksi entsyymit ja nukleiinihapot), joiden kemiallista rakennetta voidaan kopioida k\xc3\xa4ytt\xc3\xa4m\xc3\xa4ll\xc3\xa4 in vitro -menetelm\xc3\xa4ll\xc3\xa4 huomattavasti pienempi\xc3\xa4 molekyylej\xc3\xa4._NEWLINE_Insin\xc3\xb6\xc3\xb6ritieteess\xc3\xa4 bioniikkaa on k\xc3\xa4ytetty muun muassa j\xc3\xa4ljittelem\xc3\xa4ll\xc3\xa4 veneen rungon rakenteessa delfiinin paksua ihoa ja mallintamalla kaikuluotaimissa, tutkissa ja l\xc3\xa4\xc3\xa4ketieteen ultra\xc3\xa4\xc3\xa4nimallinnuksessa lepakkojen kaikupaikannusmenetelmi\xc3\xa4._NEWLINE_Tietojenk\xc3\xa4sittelytieteen alalla bioniikan tutkimuksen avulla on tuotettu keinotekoisia hermosoluja, keinotekoisia hermoverkostoja ja parvi\xc3\xa4lyj\xc3\xa4. Bioniikka vaikutti my\xc3\xb6s evoluutiolaskennan syntyyn, mutta evoluutiolaskennan parissa ideaa laajennettiin simuloimalla evoluutiota digitaalisesti, tuottaen eritt\xc3\xa4in optimoituja ratkaisuja jollaisia luonnossa ei ole aiemmin esiintynyt._NEWLINE_Bathin yliopiston mekaanisen insin\xc3\xb6\xc3\xb6ritieteen osaston biomimetiikan professori Julian Vincentin mukaan "t\xc3\xa4ll\xc3\xa4 hetkell\xc3\xa4 vain noin kymmeness\xc3\xa4 prosentissa teknologiaa hy\xc3\xb6dynnet\xc3\xa4\xc3\xa4n biologian mekanismeja."\n_START_SECTION_\nHistoria\n_START_PARAGRAPH_\nTermin "biomimetiikka" keksi Otto Schmitt 1950-luvulla. Termin "bioniikka" keksi Jack E. Steele vuonna 1958, Wright-Pattersonin ilmatukikohdassa Daytonissa, Ohiossa ty\xc3\xb6skennelless\xc3\xa4\xc3\xa4n. Teknologian maailmassa suositaan k\xc3\xa4sitett\xc3\xa4 "biomimiikka", jotta v\xc3\xa4ltett\xc3\xa4isiin sekoittuminen l\xc3\xa4\xc3\xa4ketieteen bioniikka-termin kanssa. Martin Caidin k\xc3\xa4ytti k\xc3\xa4sitett\xc3\xa4 sattumalta vuonna 1972 julkaistussa romaanissaan Cyborg, jonka innoittamana tuotettiin my\xc3\xb6s tv-sarja Kuuden miljoonan dollarin mies. Caidin ty\xc3\xb6skenteli pitk\xc3\xa4\xc3\xa4n ilmailualalla teknisen\xc3\xa4 kirjoittajana ennen p\xc3\xa4\xc3\xa4tymist\xc3\xa4\xc3\xa4n t\xc3\xa4ysip\xc3\xa4iv\xc3\xa4iseksi fiktiokirjailijaksi.'